Flere morgenfriske nordjyder fik tirsdag morgen bygget snemænd på den sidste efterårsdag i 2021. I løbet af natten var der nemlig faldet flere centimeter sne i dele af Nordjylland, og ifølge TV 2 Vejret kan mere sne være på vej i de kommende dage. TV 2 Vejrets prognose forudser, at der kan falde op til otte centimeter sne i den nordligste del af Nordjylland i løbet af de næste to døgn, mens den sydligste del af regionen kan få op til 15 centimeter sne. I Frederikshavn var vintertjenesten i arbejde tirsdag morgen efter nattens snefald, men her regner de ikke med at gå nogle travle dage i møde. - I vores system er der ikke udsigt til sne i morgen tidlig. Jeg vil ikke sige, at der ikke kommer noget, men som det er nu, så er der ikke udsigt til sne før på torsdag. Ud fra det, vi kan se, kommer der ikke snestorm i morgen (onsdag red.), siger afdelingsleder Peter Nielsen fra Park & Vej i Frederikshavn Kommune. December kan blive hvid Cirka 70 medarbejdere i Park & Vej-afdelingen i Frederikshavn Kommune saltede vejene både mandag aften og natten til tirsdag. - Ved fem-tiden i morges kaldte vi bilerne hjem og satte sneplovene på, fordi det begyndte at sne, men heldigvis blev det senere tøvejr, siger Peter Nielsen. Selvom sneen er tøet flere steder, er der altså ifølge TV 2 Vejret mere på vej. Lokalt kan de kommende dage byde på store mængder sne, kraftig vind og nætter med ned til minus 10 grader. Kombinationen af sne, vind og kulde kan udløse noget, der minder om en regulær snestorm.

Referat:
Tirsdag morgen vågnede en del nordjyder med en udsigt til sne. Onsdag kan en mindre snestorm komme ind over Danmark, men den nordligste del af landet ser ud til at gå fri.